Disneyn ja Foxin jättidiili lähellä – osakkeen­omistajat hyväksyivät 61 miljardin euron kaupan

Kaupassa Disney ostaisi kilpailijansa Foxin elokuvastudiot ja kaapelikanavat.

Media- ja viihdejätti Disneyn ja Rupert Murdochin 21st Century Foxin kaavailema suurkauppa otti askeleen lähemmäs toteutumista, kun molempien yhtiöiden osakkeenomistajat hyväksyivät 71,3 miljardin dollarin eli noin 61 miljardin euron kaupan perjantaina.

Kaupassa Disney ostaisi kilpailijansa Foxin elokuvastudiot ja kaapelikanavat.

Yhdysvaltain oikeusministeriö hyväksyi diilin jo aiemmin sillä ehdolla, että kaupan jälkeen Disney luopuu alueellisista urheilukanavista, jotka kuuluvat nyt Foxille. Kauppa vaatii vielä toteutuakseen viranomaisten hyväksynnän Yhdysvaltojen ulkopuolella.

Tarjouskilvassa oli aiemmin mukana myös kaapelitelevisioyhtiö Comcast, joka luopui kisasta viime viikolla.